Turkki on ääri-islamistien avulla saartanut Pohjois-Syyrian kurdikaupungin Afrinin. Saarto ja pommitukset ovat jatkuneet jo kaksi kuukautta, ja viime päivinä Erdogan laittoi vielä vaihteen isommalle kiihdyttäen siviilejä vastaan tehtyjä pommituksia, näköjään aikeenaan pyyhkiä koko kaupunki asukkaineen maailman kartalta. Afrinissa ei ole vettä, ei ruokaa. Iskuissa on loukkaantunut tuhansia siviilejä, ja kaikki noin 500 000 asukasta elävät syvässä ahdingossa. Koko kaupunki on kansanmurhan kynnyksellä, Turkin armeija ja islamistiryhmien alla.

Afrin vuodesta 2011 alkaen ollut kurdien käsissä, ja tietojen mukaan seitsemän vuoden aikana ei sieltä ole tapahtunut yhtäkään hyökkäystä Turkkia vastaan. Afrinin saartamisen motiivina on ainoastaan Erdoganin halu heikentää kurdit ja ajaa läpi omaa politiikkaansa, erityisesti kun Afrin on aivan lähellä sen omaa rajaa. Turkin mukaan Syyrian kurdit ovat terroristeja, koska he sympatisoivat Erdoganin ykkösvihollisen eli Turkin omien kurdien kanssa. Erdogan pitää yhteisenä nimittäjänä näille inhokkiryhmilleen (Syyrian kurdipuolue PYD ja Turkin kurdiryhmittymä PKK) myös vasemmistolaisuuden. Mutta se, että Syyrian ja Turkin kurdeja yhdistää sama ideologia, ei oikeuta Turkia hyökkäämään Syyrian ainoaan rauhalliseen alueeseen. Erdoganin ja hänen AK-puolueen ideologia on nykyään verrattain lähellä ISISiä ja Al-Qaidaa, eikä maailma hyökkää Turkkia vastaan.

Pohjois-Syyriassa on kolme kantonia, joista kaksi ovat USA:n alaisia. Kolmas kantoni on Afrin kantoni, joka on kuulunut Venäjän “suojeluksen piirin”. Nyt Venäjä Ja Turkki tekevät yhteistyö kurdeja vastaan Afrinissa. Kurdien mukaan Venäjä on pettänyt heidät. Afrinissa oli nimittäin Venäjän armeijan tukikohta aina Turkin ensimmäisiä iskuja edeltävään päivään saakka. Päivää ennen iskuja Venäjä marssitti joukkonsa pois, antaen näin Turkille mahdollisuuden pommittaa aluetta rauhassa.

Onkin jännää, kuinka maailma on yhdistänyt voimansa taistellakseen Isisiä vastaan, mutta Turkin sen sijaan annetaan terrorisoida aluetta rauhassa. Syyrian kurdit ovat olleet lännen merkittävin tukijataho taistelussa islamisteja vastaan. He tekevät tiivistä yhteistyötä NATO:n, USA:n ja EU:n kanssa. Taisteluissa islamisteja vastaan kurdit ovat menettäneet lukemattomia mies- ja naissotilaita sekä vapauttaneet mittavia maa-alueita terroristeilta. Siksi on hirveää, että Turkki tekee yhteistyötä muiden islamistitahojen ja Venäjän kanssa kurdeja vastaan.

Turkin Erdogan on viime vuosien ajan luisunut päivä päivältä yhä enemmän ääriuskonnolliseen ja -nationalistiseen suuntaan. Nyt 2018 hän tekee ääri-islamistien kanssa yhteistyötä koko maailman katsoessa. Hänen röyhkeytensä ja propgandan tasonsa paisuvat pullataikinan tavoin. Hän syyttää länsimaita ihmisoikeuksien polkemisesta ja islam-fobiasta. Kameroiden edessä hän houkuttelee pikkulapsia kuolemaan marttyyreina islamin puolesta. Hän levittää häikäilemätöntä ideologiaansa ympäri maailmaa. Uskonnollisia kouluja on avattu Aasiaan ja Afrikkaan köyhille lapsille Muslimiveljeskunnan oppien saarnaamiseksi. Hän haluaa olla tämän siiven ylin johtaja. Eilen lauantaina johatessaan kannattajiensa marssia, hän nosti kätensä ilmaan tehden ääri-turkkien fasistisen käsimerkin. Tämän merkin alla halveksutaan maan lukuisia muita etnisyyksiä ja kannatetaan etnisten turkkilaisten ylivaltaa. Nyt näemme, kuinka Erdogan on yhdistänyt ääri-nationalismin ja ääriuskonnollisuuden vaaralliseksi aikapommiksi.

Turkissa on enää harvoja soraääniä, jotka uskaltaisivat laittaa Erdoganille kampoihin. Lähes kaikki aktivistit on vangittu tai he ovat paenneet. Esimerkiksi kurdien läheisen HDP-puolueen aktivisteista yli 40 % on vangittuina.

Kansainvälisen yhteisön pitäisi hyväksyä kurdien perustama federaatio ja puolustaa sitä Turkin hyökkäyksiltä. Kurdifederaatio on merkittävä askel kohti rauhaa ja tasapainoa alueella, jossa asuu kymmeniä eri etnisiä ryhmiä, jotka ovat taistelleet keskenään vuosikausia. Mikäli halutaan Syyrian konfliktin loppuvan, on hyvä tukea sekulaareja kurdeja (sekä myös sekulaareja kristittyjä ja arabeja). Tukemalla heitä ja heidän federaatiotaan pystytään vähentämään pakolaisten tuloa alueelta ja turvaamaan paremmat elinolot paikan päällä. Eurooppa itse voisi ottaa vastuun oman ulkorajansa suojelusta eikä Erdoganin pakolaiskortin pelossa mielistellä aikamme vaarallista hirmuhallitsijaa.

Alan Salehzadeh